b'\n_START_ARTICLE_\nSkj\xc3\xb8nnheten og udyret\n_START_SECTION_\nHandling\n_START_PARAGRAPH_\nEn rik enkemann bor p\xc3\xa5 et stort gods med tre s\xc3\xb8nner og tre d\xc3\xb8tre. Alle d\xc3\xb8trene er sv\xc3\xa6rt vakre, men den yngste, Bella, er den skj\xc3\xb8nneste, og er dessuten snill, leselysten og ren i hjertet. De to eldre s\xc3\xb8strene er derimot slemme, egoistiske, forfengelige og bortskjemte. Faren er handelsmann, og mister en dag hele formuen i en storm som senker hele skipsfl\xc3\xa5ten hans, og familien blir tvunget til \xc3\xa5 selge godset og flytte til en enkel bondeg\xc3\xa5rd. Bella tar seg av mesteparten av husarbeidet mens s\xc3\xb8strene gj\xc3\xb8r narr av henne.  _NEWLINE_Etter noen \xc3\xa5r kommer ett av handelsskipene til rette i en havneby, siden det slapp unna stormen. Handelsmannen drar for \xc3\xa5 inspisere, og sp\xc3\xb8r barna om gave\xc3\xb8nsker. S\xc3\xb8nnene ber om v\xc3\xa5pen og jakthester, de eldre s\xc3\xb8strene ber om dyre kl\xc3\xa6r og smykker, siden de tror at rikdommen er tilbake. Bella ber ikke om annet enn at faren m\xc3\xa5 komme uskadd hjem fra reisen, men han insisterer og hun er forn\xc3\xb8yd med en rose, siden slike ikke vokser p\xc3\xa5 deres kanter. Handelsmannen reiser til havne og finner til sin sorg ut at lasten er indratt for \xc3\xa5 dekke gjelden hans, og han har ingen ting igjen til gavehandel. _NEWLINE_P\xc3\xa5 hjemveien blir han overrasket av uv\xc3\xa6r, og da han s\xc3\xb8ker ly finner han et slott. En skjult figur \xc3\xa5pner kjemped\xc3\xb8rene og inviterer ham taust inn. Handelsmannen finner bordet dekket og tilbringer natten i slottet, men ser ikke noe til slottsherren. Neste morgen skal han til \xc3\xa5 dra, legger han merke til et rosebed og husker l\xc3\xb8ftet til Bella. Han plukker den vakreste rosen han f\xc3\xa5r \xc3\xb8ye p\xc3\xa5, og overraskes av et forferdelig udyr som sp\xc3\xb8r om tyveri er takken for gjestfriheten handelsmannen n\xc3\xb8t kvelden i forveien. Beistet d\xc3\xb8mmer han til d\xc3\xb8den som straff. Handelsmannen b\xc3\xb8nnfaller om \xc3\xa5 f\xc3\xa5 slippe fri, siden han bare \xc3\xb8nsket \xc3\xa5 gi sin yngste datter en enkel gave, og ikke har noen penger. Udyret godtar at han f\xc3\xa5r dra hjem og gi gaven til datteren, men bare om datteren kommer tilbake for \xc3\xa5 ta farens plass. _NEWLINE_Handelsmannen er forferdet over denne l\xc3\xb8sningen, men godtar den, og Udyret sender ham hjem med rikdom, smykker og dyre drakter i gave til sine barn. Han understreker at Bella aldri m\xc3\xa5 vite om avtalen, og da handelsmannen kommer hjem, gir han gavene til barna, og pr\xc3\xb8ver \xc3\xa5 skjule hvor de kommer fra. Men Bella tvinger det til slutt ut av ham, og alle s\xc3\xb8nnene vil dra og nedkjempe Udyret for \xc3\xa5 redde s\xc3\xb8steren fra denne skjebnen. Handelsmannen nekter dem dette, siden de ikke har noen sjanse mot det forferdelige beistet, og Bella bestemmer seg for \xc3\xa5 oppfylle avtalen. _NEWLINE_Udyret mottar henne p\xc3\xa5 aller beste og h\xc3\xb8fligste vis. Han sier at hun n\xc3\xa5 er slottsfruenm og han selv bare hennes tjener. Han for\xc3\xa6rer henne kl\xc3\xa6r og mat verdig en konge og samtaler lenge med henne. Hver kveld under middagen frir Udyret, men Bella avviser ham hver eneste gang. Hver natt dr\xc3\xb8mmer Bella om en vakker prins som sp\xc3\xb8r hvorfor hun er s\xc3\xa5 avvisende, og Bella svarer i dr\xc3\xb8mme at hun ikke kan gifte seg med Udyret, siden hun bare liker ham som en venn. N\xc3\xa5r hun er v\xc3\xa5ken blir Bella overbevist om at prinsen fra dr\xc3\xb8mmene holdes fange av Udyret et eller annet sted i slottet. N\xc3\xa5r hun ikke er under oppsyn, leter hun gjennom palasset og oppdager mange forheksete rom, men aldri prinsen. _NEWLINE_I flere m\xc3\xa5neder lever Bella i Udyrets slott p\xc3\xa5 denne m\xc3\xa5ten et liv i luksus, der hennes minste \xc3\xb8nske blir utf\xc3\xb8rt av usynlige tjenere, og der det ikke er grenser for rikdom og tilgang til de vakreste drakter. Til slutt f\xc3\xa5r hun likevel hjemlengsel og ber Udyret om lov til \xc3\xa5 bes\xc3\xb8ke familien sin. Han gir henne lov p\xc3\xa5 en betingelse: at hun kommer tilbake om n\xc3\xb8yaktig en uke. Bella drar hjem, og har med seg et trollspeil og en magisk ring. I speilet ser hun det som skjer p\xc3\xa5 slottet, og n\xc3\xa5r hun vrir ringen tre ganger rundt fingeren, vil hun p\xc3\xa5 magisk vis forflytte seg til slottet. N\xc3\xa5r hun kommer kjem blir s\xc3\xb8strene forundret over \xc3\xa5 se hvor godt og rikt hun spiser og er kledd. Bella vil gjerne dele av sin overflod, men kjolene og smykkene blir til filler og grus i det \xc3\xb8yeblikk s\xc3\xb8strene pr\xc3\xb8ver \xc3\xa5 kle seg i dem, og vender tilbake til sin opprinnelige skj\xc3\xb8nnhet n\xc3\xa5r Bella f\xc3\xa5r dem igjen. S\xc3\xb8strene blir misunnelige n\xc3\xa5r de f\xc3\xa5r h\xc3\xb8re om det lykkelige livet i rikdom hun lever p\xc3\xa5 slottet. N\xc3\xa5r de h\xc3\xb8rer at hun m\xc3\xa5 dra tilbake p\xc3\xa5 en bestemt dag, ber de henne bli litt lenger, og ved hjelp av l\xc3\xb8k later de som om de gr\xc3\xa5ter av savn. Bella blir r\xc3\xb8rt av s\xc3\xb8strenes t\xc3\xa5rer og g\xc3\xa5r med p\xc3\xa5 \xc3\xa5 bli litt til, men s\xc3\xb8strene h\xc3\xa5per i hemmelighet p\xc3\xa5 at Udyret vil spise henne som straff. _NEWLINE_Bella f\xc3\xb8ler skyld for \xc3\xa5 ha brutt l\xc3\xb8ftet til Udyret, og bruker trollspeilet for \xc3\xa5 se hvordan det st\xc3\xa5r til p\xc3\xa5 slottet. Hun ser sjokkert at Udyret ligger halvd\xc3\xb8d ved rosebedet og vrir straks p\xc3\xa5 trollringen for \xc3\xa5 vende tilbake til ham. Bella b\xc3\xb8yer seg over Udyret i sorg, t\xc3\xa5rene hennes renner nedover ham og forvandler ham plutselig til prinsen fra Bellas dr\xc3\xb8m. Han avsl\xc3\xb8rer at en ond fe for lenge siden forhekset ham til det avskyelige udyret, og at forhekselsen var slik at den bare kunne brytes om noen klarte \xc3\xa5 elske ham, til tross for utseendet hans. Prinsen og Bella gifter seg og lever lykkelige alle sine dager.\n_START_SECTION_\nAndre versjoner\n_START_PARAGRAPH_\nHistorien er blitt gjenstand for en rekke ulike filmatiseringer og en opera av Philip Glass..'